Referat af møde i Institutrådet

**Tirsdag den 5. april 2022 kl. 12.15-14.00**

(mødet blev afholdt i O-96)

**Deltagere**:

Melike Wulfgramm, Kurt Klaudi Klausen, Marianne Ulriksen, Martin Klatt, Amelie Theussen, Tina Guldbrandt Jakobsen, Bess Egede Rogers, Josefine Lørup Brandt, Lasse Arpe Kristensen, Louise Kjærgaard.

**Afbud:**

Silas Toftemark, Pernille Seier Hansen

**Mødeleder**:

Signe Pihl-Thingvad

**Dagsorden**

1. **Meddelelser fra Institutleder**

Signe indledte med at byde velkommen til det første fysiske institutrådsmøde og til Louise Kjærgaard, som er nyt fast medlem af institutrådet. Herefter gav hun en kort status på arbejdet med APV'en, hvor stress, krænkende adfærd, arbejde på distancen mens vi sikrer et stimulerende arbejdsmiljø på instituttet, kommunikation og eftersyn af arbejdsvilkår for instruktorerne er i fokus. Signe fortalte, at der på baggrund af drøftelserne i de enkelte stillingskategorier er kommet mange gode forslag til initiativer, og at vi er ved at lægge en sidste hånd på en handlingsplan, som skal implementeres løbende over de næste par år. Endelig gjorde sig Signe opmærksom på, at forplejningsreglerne er ændret, og at der derfor vil være onsdagsbrød til instituttets medarbejdere den første onsdag hver måned kl. 09:30 i frokoststuen på Agora.

1. **Meddelelser fra studieleder**

Melike orienterede om, at der i uddannelsesregi lige nu arbejdes med, hvordan den pædagogiske ramme skal fyldes ud. Dette arbejde foregår i uddannelsesudvalget, hvor der skal kigges på studiegrupper, studieguides og innovative undervisningsformer, og det tages også op på et underviserseminar til august. Vi har desuden stadig nogen genstudiestartsmidler, som kan bruges til faglige og sociale initiativer på instituttet, og Melike vil skrive ud til instituttet, så alle er opmærksomme på det.

1. **Økonomi og ressourcer**Signe fortalte, at Institut for Statskundskab står overfor en række ressource- og kapacitetsmæssige udfordringer i de kommende år. Instituttet har et underskud i budgettet, som vi arbejder på at få reduceret. Vi bliver derfor nødt til at sætte vores åbne ph.d.-stillinger på pause midlertidigt for at prioritere vores faste medarbejderstab. Vi kunne godt tænke os at åbne for muligheden igen på et tidspunkt, men lige nu har vi fokus på at skaffe eksterne midler hjem til projektorienterede ph.d.-stillinger.

Nogle usikkerheder i budgettet er reduktioner, en ny budgetmodel, øget STÅ i Sønderborg og vækst på MICS, hvor vi ikke er ramt af dimensionering. Det betyder, at der kan opskaleres, hvis der er efterspørgsel. Et medlem fra institutrådet tilføjede, at han tror, at der er et stort potentiale set i lyset af den nuværende oprustning på sikkerheds- og forsvarsområdet.

Melike gennemgik herefter uddannelsesøkonomien med særligt fokus på normsystemet, hvor vi i F21 havde et normsystem som samlet set var i balance. Vi har dog stadig 18.000 timer i overskud i normbanken. Det blev drøftet, hvordan normoverskuddet kunne reduceres. Et par medlemmer af institutrådet foreslog, at man kunne afskaffe normsystemet, mens andre indvendte, at de overskydende timer ikke bare kan annulleres og at normsystemet kan lægge en dæmper på historier om, at nogle laver mere end andre. Signe fortalte, at ledelsesgruppen vil bestræbe sig på at få skabt en bedre balance i normsystemet fremadrettet.

Melike afsluttede dagsordenspunktet med at gennemgå studieoptaget over de næste par år, hvor der skal reduceres studiepladser i Odense som følge af dimensionering og udflytningsdagsordenen. Der er reduceres en smule på alle uddannelser, men mest på cand.mag., cand.public. og MOISL, da vores kerneuddannelser, nemlig statskundskab og bacheloren i journalistik, prioriteres.

1. **Initiativer som kan fastholde studerende på vores uddannelser**

Melike startede med at fortælle, at vi gerne vil have institutrådets bud på, hvordan vi får reduceret frafald på vores studier for at styrke studiekvaliteten og -økonomien. Melike præsenterede herefter statistik over frafaldet på vores uddannelser, som bl.a. viser, at ca. 30% af vores studerende falder fra på vores bacheloruddannelser, og at størstedelen af frafaldet sker de to første år på studiet. Når man kigger på de enkelte studier, viser der sig betydelige forskelle. F.eks. er frafaldet på samfundsfag generelt er på over 50% ved afslutningen af bacheloren, mens frafaldet generelt er på 20% eller derunder på bacheloren i journalistik.

Flere af institutrådets studerende mente, at det forholdsvis høje frafald på samfundsfagsuddannelsen skyldes, at uddannelsen har et ry for at man skal være gymnasielærer, og at de studerende derfor ikke er opmærksomme på de kombinationsmuligheder, som uddannelsen giver. Melike vil derfor have større fokus på de muligheder samfundsfagsuddannelsen giver ved næste Åbent Hus på SDU.

En underviser påpegede desuden, at vi sandsynligvis kan mindske frafaldet på vores uddannelser ved i højere grad at trække på erfarne undervisere i starten, da disse har overskuddet til at skabe struktur og få implementeret læsegrupper. Et attraktiv udbud af valgfag på sidste semester af bacheloren blev også fremhævet som et vigtigt element for at fastholde studerende mellem bacheloruddannelsen og kandidaten. Der blev aftalt, at diskussionen om fastholdelse tages med videre på et uddannelsesudvalgsmøde, hvor interesserede medlemmer af institutrådet gerne må deltage.

1. **MCQ-eksamener**

Melike indledte dagsordenspunktet med at opridse baggrunden for drøftelsen af MCQ-eksamensformen, hvilket er, at en underviser har foreslået at omlægge en eksamenen fra hjemmeopgave til MCQ. Uddannelsesudvalget, inkl. Melike, synes ikke at det var en god idé, men vi vil stadig gerne høre institutrådets holdning til, i hvilken grad at MCQ-eksamener skal benyttes fremadrettet.

En studerende fremhævede, at en fordel ved eksamensformen er, at den tvinger de studerende til at læse bredt og forstå hele deres pensum. En anden studerende påpegede, at eksamensformen tilskynder til udenadslære fremfor en analytisk tilgang til pensum, og at ingen hun har talt med, har været tilfredse med eksamensformen. Desuden opleves det, at mange af eksamensspørgsmålene genbruges fra år til år.

Flere af underviserne syntes ikke, at man skulle lukke helt ned for muligheden, men at den kun skal bruges i det omfang, hvor der er gode pædagogiske argumenter. Det blev derfor besluttet, at MCQ-eksamenen kun skal bruges i begrænset omfang, og at eksamensspørgsmålene skal ændres hvert år.

1. **Evt.**

Det blev diskuteret, om instituttet skulle komme med en reaktion på Alex Vanopslaghs udmelding i Uniavisen om, at studerende som ikke kommer fra Fyn, kun læser (statskundskab) på SDU, fordi de ikke har høje nok karakterer til at komme ind på et andet universitet.

**Med venlig hilsen**
Signe Pihl-Thingvad

Institutleder

Institut for Statskundskab